Po operacijos rekomenduojama 24 val. neskalauti burnos, nevartoti karšto maisto ir karštų gėrimų. Nuo antros pooperacinės paros skiriama skalauti antiseptiniais tirpalais, kol bus išimtos siūlės. Nuo antros pooperacinės paros dantys turi būti valomi dantų šepetėliu ir pasta. 7-14 dienų po operacijos rekomenduojamas minkštas maistas. Kietas aštrus maistas gali pakenkti gyjančiai žaizdai ir sukelti priešlaikinį implanto atsidengimą. Jei atlikta vienos stadijos implantacija, rekomenduojama minkštą maistą valgyti 3-4 savaites ir nekramtyti operuota puse, kad kramtymas nepakenktų implanto integracijai į kaulą. Nesteroidiniai vaistai nuo uždegimo skiriami 1-3 dienas po operacijos ir yra vartojami esant operacinės srities skausmui ar maudimui. Po operacijos būtina išgerti gydytojo paskirtų antibiotikų kursą. Esant neaiškumui dėl žaizdos gijimo (T>38oC, paraudimas, patinimas), informuokite savo šeimos gydytoją arba operavusį gydytoją. Siūlės išimamos 7-14 dieną po operacijos. Praėjus 4 ir 12 savaičių po operacijos reikia apsilankyti pas operavusį gydytoją klinikinei ir radiologinei apžiūrai. Kas tris mėnesius tikslinga atlikti profesionalią burnos higieną, siekiant iki minimumo sumažinti lėtinės infekcijos buvimą burnoje. Rūkymas blogina operacijos rezultatus, todėl primygtinai rekomenduojama mesti rūkyti.